असम के चुनाव नतीजे शाम तक आ जाने की उम्मीद  
126 क्षेत्रों में 8,000 कर्मियों ने मतगणना का काम शुरू किया। सबसे पहले डाक मतों की गिनती शुरू हुई, जिसके बाद ईवीएम में दर्ज मतों की गिनती होनी है।
असम में विधानसभा चुनाव की मतगणना के दौरान राज्य के सभी 48 मतगणना केंद्रों पर सख्त सुरक्षा व्यवस्था के बीच सबसे पहले डाक मतों की गिनती शुरू हुई। चुनाव अधिकारी ने बताया कि सभी 126 विधानसभा क्षेत्रों में करीब 8,000 कर्मियों ने मतगणना का काम शुरू किया।  सबसे पहले डाक मतों की गिनती शुरू की गई, जिसके बाद इलेक्ट्रॉनिक वोटिंग मशीन में दर्ज मतों की गिनती होनी है।  राज्य के मुख्य चुनाव आयुक्त एम साहू ने बताया, अंतिम नतीजे शाम के छह बजे तक घोषित किए जाने की संभावना है।  राज्य के मुख्यमंत्री तरुण गोगोई, विपक्ष के नेता और पूर्व मुख्यमंत्री प्रफुल्ल कुमार महंत, असम गण परिषद के अध्यक्ष चंद्र मोहन पाटोवरी, प्रदेश भाजपा अध्यक्ष रंजीत दत्ता सहित 1081 उम्मीदवारों के राजनीतिक भविष्य का फैसला होगा। चुनाव में राज्य के मंत्री हिमंत विश्व शर्मा, भारत नारह, प्रद्युत बोरदोलाई एवं रॉकीबुल हुसैन और अजंता नियोग के राजनीतिक भविष्य का भी फैसला होना है।